Teatre, dansa i òpera per celebrar la 34 edició del Festival Sagunt a Escena
21 de juny 2017

![Imagen 1](/media/ldtchtyt/29-m-2.jpg)![Imagen 2](/media/riohmovl/29-m.jpg)

![](/media/tameck0d/29-1-dsc-0660.jpg)  
  
  

La 34ª edició del Festival Sagunt a Escena ja té data de celebració. El certamen, que conjumina dansa, teatre, òpera i música, tindrà lloc del 18 de juliol al 8 de setembre, tal com han explicat els organitzadors en l'acte de presentació del festival que s'ha celebrat hui en el teatre Principal de València, en el qual han participat, entre uns altres, el conseller de Cultura, Vicent Marzà; l'alcalde de Sagunt, Quico Fernández, i el director del festival, Juan Vicente Martínez Luciano, i al que ha assistit el regidor de Cultura, José Manuel Tarazona. El cartell d'enguany ha sigut elaborat per Josep Esteve.

 ![](/media/jjcesnqn/29-2-dsc_0619.jpg)

En esta edició, el Teatre Romà acollirà un total de 15 representacions i 16 que s'emmarcaran dins de l'Off Romà, apartat d'espectacles en diversos escenaris de la nostra ciutat que en esta ocasió s'han ampliat també als jardins del casino recreatiu i cultural al costat de la Gerència, al centre cultural Mario Monreal i a la Casa dels Berenguer. Tots els espectacles de l'Off Romà són gratuïts a excepció dels que tindran lloc en el Mario Monreal.

 ![](/media/twmjky03/29-cartel-sagunt-a-escena-2017.jpg)

Quico Fernández ha declarat que **“per a nosaltres, des del primer minut d’esta legislatura, un dels objectius ha sigut recuperar el festival Sagunt a Escena en la seua màxima dimensió, i evidentment cada any hem fet un pas important. Per a açò ha sigut important la coordinació entre institucions. Evidentment és un festival impulsat des de la Conselleria i amb la novetat de la incorporació de la Diputació. A més, el propi Ajuntament de Sagunt s'ha involucrat col·laborant econòmicament i també participant en la preparació de la programació”**.

Fernández ha afegit que enguany **“també ha sigut novetat la participació de les empreses que actuen en el nostre àmbit territorial. Una participació que agraïm especialment i que jo crec que és el que passa en molts altres festivals i és importantíssima i ha d'anar a més”**.

L'alcalde també ha destacat que enguany el festival acollirà l'estrena mundial d'una òpera: _La Brecha_, de Jacques Alphonse De Zeegant. **“Un fet insòlit en la història del festival Sagunt a Escena”**. Fernández ha assenyalat que, malgrat la importància del festival, este segueix sense rebre suport econòmic per part del Ministeri de Cultura. **“Hi ha una falta absoluta de suport per part del Ministeri. Ells diuen que tots aquells festivals que realitzen les comunitats autònomes no tenen una subvenció directa, però açò no és cert en el cas del festival de Mèrida ni en el d'Almagro”**.

Vicent Marzà ha destacat l'aposta per part de la Generalitat **“en un festival que volem que cada dia vaja a més i és per açò que enguany fem una inversió de 200.000 euros per part de l'Institut Valencià de Cultura”** i ha recordat que la resta d'inversió, aproximadament 100.000 euros, ho ha fet sobretot l'Ajuntament de Sagunt i la Diputació de València, així com empreses i entitats privades que han patrocinat el festival. L'Ajuntament de Sagunt s'ha fet càrrec directament de tres dels espectacles del Teatre Romà i deu dels inclosos en l'Off Romà, a més d'aportar diferents serveis com també fa la Generalitat Valenciana.

A més, Marzà ha afegit que **“enguany hi ha una gran presència de produccions i coproduccions tant públiques com a privades valencianes, i també de caràcter nacional i internacional. La inauguració del festival serà amb l'espectacle De Sukei a Naima, i és important destacar que enguany doblem els espais de l'Off Romà, que és un dels projectes de Sagunt a Escena que volem intensificar per arribar a nous públics. Cada vegada més gent s'acostuma a gaudir de les arts escèniques, i en eixe sentit treballem en l'aposta de redoblar els espais que s'estrenen enguany per primera vegada i, com deia abans, partim d'allò que nosaltres som, per la qual cosa enguany en alguns dels espais els espectacles seran íntegrament en valencià”**.

Marzà ha posat **“especial èmfasi en la capacitat que està tornant a tenir Sagunt a Escena per captar bona part de l'interès que tenen les arts escèniques. En este sentit, hi ha diferents companyies que vénen a estrenar ací la seua obra, fins i tot estrenes mundials que estic segur que seran del gust de tots. Seguim en eixe treball que l'any passat va ser monogràfic respecte a l'eix que era transversal al voltant del gènere i la feminització, vam seguir treballant també amb l'associació de clàssiques i modernes perquè hi haja una major presència de dones en les professions que fan possible el Sagunt a Escena d'enguany, i seguim treballant per a tenir major visibilitat de les dones”**.

Els espectacles en el Teatre Romà començaran amb la posada en escena de l'obra de teatre _Suk__e__i a Naima_ de la companyia La Dependent i l'Institut Valencià de Cultura, el dimecres 19 de juliol. Un dels plats forts d’esta edició serà el concert _Vestida de nit_ de Sílvia Pérez Cruz la nit del divendres 21 de juliol. Però el festival també comptarà amb la presència de la companyia xinesa Tao Dance Theatre que posarà en escena, en una de les dues úniques actuacions a Espanya enguany, l'espectacle de dansa _6 & 7_, el dimarts 15 d'agost, així com el del reconegut ballador flamenc Israel Galván, _La Fiesta_.

Quant a la resta d'espectacles teatrals, el 26 de juliol tindrà lloc la representació de l'obra _Troya__n__as_ sota la direcció de Carmen Portaceli i actors de la talla d'Ernesto Alterio, Maggie Civantos, Aitana Sánchez Gijón o Alba Flores, els quals posaran en escena esta obra clàssica de Eurípides. Calígula, d'Albert Camus, el 18 i 19 d'agost i _La vida es sueño_, de Calderón de la Barca, el 26 d'agost seran les altres dues obres de teatre que es representaran dins del festival.

  

![](/media/lr3dcs4n/29-5-dossierprensacaligula-1.jpg) 

Els aficionats a la dansa també tindran el seu espai en el festival amb les representacions de _Ma__n Ray_ de Taiat Dansa, coreografiada per Meritxell Barberá i Inma García, el diumenge 23 de juliol, i l'espectacle de dansa espanyola i flamenc _Relleus del mite a la dansa_, per part de Marea Danza, el dimarts 22 d'agost. A més, es posaran en escena dues obres de teatre que combinen interpretació física, amb ball i música. D'una banda, el dimecres 26 de juliol s'estrenarà l'obra _Amazone__s_ de Andanzas-TNT, i el divendres 12 d'agost, la companyia Sennsa Teatre Laboratori posarà en escena _De__ad Hamlet_, una versió lliure del clàssic de Shakespeare.

 ![](/media/ovifckjd/29-6-dead-hamlet.jpg)

  

El festival el completen els espectacles musicals de la Jove Orquestra de la Generalitat, el dijous 27 de juliol, sota la direcció de Pablo Rus Broseta; el concert _Nit de sons i cançons de la mediterrània_ de Joan Amèric i amics i de Ximo Tébar Jazz “Soleo” Band, el 24 d'agost, i la celebració de la 13ª edició de la Gala Benèfica de l'Alzheimer per part de AFACAM, el diumenge 27 d'agost, entrades per a la qual es podran adquirir en la pàgina web [www.cmafacam.com](http://www.cmafacam.com/).

El diumenge 3 de setembre tindrà lloc l'estrena mundial de l'òpera _La_ _Brech__a_, de Jacques Alphonse De Zeegant (compositor resident de la Hulencourt Symphony Orchestra de Bèlgica), llibret de Marguerite de Werszowec Rey, direcció d'orquestra i musical de Pam Venneri, direcció del cor de Francesc Gamón i direcció escènica i escenografia de Paco Azorín.

 ![](/media/g4xbdmqr/29-7-brecha.jpg)

Les entrades per a tots els espectacles (excepte per a la Gala Benèfica) es podran adquirir tant en el Teatre Rialto de València, fins al 21 de juliol, com en la taquilla del festival situada en el consistori de Sagunt, en diferents horaris durant el festival, i en la pàgina web www.entrades.com i tindran un cost d'entre 10 i 24 euros. Les persones que vulguen beneficiar-se de descomptes en la compra d'entrades, podran fer-ho si les compren anticipadament, tant en taquilla com per web, i si disposen de Tarjeta del Mayor, Carnet Jove, Carnet Universitari, Tarjeta DARDE, Tarjeta +Cultura, així com grups de més de 10 persones.

**Off Romà**

La 34ª edició del festival comptarà, a més, amb un total de 16 espectacles l'entrada dels quals serà gratuïta, en el certamen de l'Off Romà. Enguany el certamen de teatre paral·lel amplia a sis els escenaris on es posaran en escena espectacles de teatre, circ, dansa i música. El Centre Cívic Antic Sanatori, el Centre Cultural Mario Monreal, la pujada al Castell, la plaça Cronista Chabret, la Casa dels Berenguer i el Casino Vell de l'avinguda 9 d'Octubre, seran els escenaris protagonistes de l'Off Romà que començarà el 18 de juliol a les 20.30 hores amb la posada en escena de _C__ircant_, un espectacle de circ, equilibri i música a càrrec de la companyia Cuncurulla en el Centre Cívic Antic Sanatori i acabarà el 8 de setembre amb el concert _Cant__e de las Min__as_, de Lámpara Minera 2017 que enguany s'incorpora al festival. També cal destacar d’este festival el concert _Con dos coplas de más_ que es podrà gaudir el dissabte 2 de setembre en la pujada al Castell a partir de les 21.30 hores.

 ![](/media/dssc4hsd/29-8-consenti2.jpg)

![](/media/mmzif3po/29-9-cante-minas.jpg) 

A totes estes activitats se li sumen les representacions que, com l'any passat, oferirà Saguntum Civitas, així com les obres artístiques que la Tira de Dons ha preparat com a novetat per a esta edició i que s'exposaran al llarg del carrer del Castell des de la Plaça Major fins a la plaça Facundo Roca.

Per a més informació sobre els espectacles de Sagunt a Escena pot consultar [este enllaç](http://teatres.gva.es/festivales/festival-d-estiu).

​​

*   [](http://www.facebook.com/sharer.php?u=https://aytosagunto.es/va/actualitat/teatre-dansa-i-opera-per-celebrar-la-34-edicio-del-festival-sagunt-a-escena/ "Facebook")
*   [](http://twitter.com/share?url=https://aytosagunto.es/va/actualitat/teatre-dansa-i-opera-per-celebrar-la-34-edicio-del-festival-sagunt-a-escena/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/teatre-dansa-i-opera-per-celebrar-la-34-edicio-del-festival-sagunt-a-escena/ "Linked In")
*   [](mailto:?body=https://aytosagunto.es/va/actualitat/teatre-dansa-i-opera-per-celebrar-la-34-edicio-del-festival-sagunt-a-escena/)